《和叶翰林湖上夜归古句》
宋代·程俱

琅玕一纸传青桐，西湖默存清梦中。遥知湖上发新倡，凡马一洗烟云空。

翰林文章旧惊世，聊试三辅分符铜。玉槃无声转清夜，水天交贯冰朣胧。

况闻许下足名士，啸咏鼓舞冯夷宫。担簦独欠此狂客，憔悴企踵临西风。

朝来珠璧入怀袖，坐想星宿罗心胸。自怜华发乌帽底，俯仰正惭张长公。

何当从公万物表，妙契不待将无同。展书三复更太息，但见缺月穿疏栊。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。